
Për miratimin e rregullores për sistemin e akreditimit, organizimin dhe veprimtarinë e institucioneve të sigurimit të jashtëm të cilësisë

Në mbështetje të nenit 100 të Kushtetutës, pikës 2 të nenit 60 të ligjit nr.9741, datë 21.5.2007 “Për arsimin e lartë në Republikën e Shqipërisë”, të ndryshuar, me propozimin e Ministrit të Arsimit dhe Shkencës, Këshilli i Ministrave

Vendosi:

1. Miratimin e rregullores “Për sistemin e akreditimit, organizimin dhe veprimtarinë e institucioneve të sigurimit të jashtëm të cilësisë”, sipas tekstit që i bashkëlidhet këtij vendimi.
2. Përbërja, struktura, organika dhe funksionimi i Agjencisë Publike të Akreditimit të Arsimit të Lartë (APAAL) dhe të Këshillit të Akreditimit përshtaten brenda 2(dy) muajve nga hyrja në fuqi e këtij vendimi.
3. Agjencia Publike e Akreditimit të Arsimit të Lartë të fillojë procedurat për kryerjen e vlerësimit të saj të parë të brendshëm, si pjesë e procesit të aplikimit për t’u bërë anëtare në Rrjetin Europian për Sigurimin e Cilësisë në Arsimin e Lartë, ENQA ose EQAR.
4. Vendimi nr.303, datë 1.7.1999 i Këshillit të Ministrave “Për krijimin e sistemit të akreditimit në arsimin e lartë”, i ndryshuar, shfuqizohet.
5. Ngarkohen Ministria e Arsimit dhe Shkencës, Këshilli i Akreditimit dhe Agjencia Publike e Akreditimit të Arsimit të Lartë për zbatimin e kësaj rregulloreje.
Ky vendim hyn në fuqi pas botimit në Fletoren Zyrtare.

Kryeministri
Sali Berisha



 RREGULLORE
PËR SISTEMIN E AKREDITIMIT, ORGANIZIMIN DHE VEPRIMTARINË E INSTITUCIONEVE TË SIGURIMIT TË JASHTËM TË CILËSISË

PJESA I
ORGANIZIMI, VEPRIMTARIA, TË DREJTAT DHE DETYRAT

Neni 1
Fusha e zbatimit

1. Kjo rregullore përcakton veprimtarinë e Agjencisë Publike të Akreditimit të Arsimit të Lartë dhe të agjencive të tjera të vlerësimit të arsimit të lartë në fushën e sigurimit të jashtëm të cilësisë, të Këshillit të Akreditimit, si dhe organizimin e tyre në Republikën e Shqipërisë.
2. Sigurimi i jashtëm i cilësisë në institucionet e arsimit të lartë realizohet përmes proceseve të vlerësimit të jashtëm të cilësisë dhe akreditimit. 
3. Vlerësimi i jashtëm i cilësisë në institucionet e arsimit të lartë kryhet prej Agjencisë Publike të Akreditimit të Arsimit të Lartë (APAAL), ose/edhe nga agjenci të tjera të vlerësimit të arsimit të lartë, që janë anëtare të Rrjetit Europian për Sigurimin e Cilësisë në Arsimin e Lartë (ENQA dhe EQAR). 
4. Kjo rregullore përcakton gjithashtu edhe marrëdhëniet e APAAL dhe agjencive te tjera në raport me Këshillin e Akreditimit (KA), Ministrinë e Arsimit dhe Shkencës,  institucionet publike dhe private të arsimit të lartë dhe aktorë të tjerë që lidhen me fushën e arsimit të lartë. 
Neni 2
Organizimi i Agjencisë Publike të Akreditimit të Arsimit të Lartë

1. Agjencia Publike e Akreditimit të Arsimit të Lartë është institucion me statusin e personit juridik publik, në varësi të Ministrit të Arsimit dhe Shkencës. Struktura dhe organika e saj miratohen me urdhër të Kryeministrit, me propozimin e Ministrit të Arsimit dhe Shkencës. Numri i punonjësve të agjencisë është brenda numrit të punonjësve të miratuar për MASH. Buxheti i APAAL mbulohet nga buxheti i miratuar për Ministrinë e Arsimit dhe Shkencës.
2. Agjencia Publike e Akreditimit të Arsimit të Lartë bashkëpunon me rrjetin e agjencive për sigurimin e cilësisë në hapësirën europiane të arsimit të lartë. 

Neni 3
Detyrat dhe veprimtaritë e Agjencisë Publike të Akreditimit të Arsimit të Lartë

1. Agjencia Publike e Akreditimit të Arsimit të Lartë (APAAL) është përgjegjëse për promovimin dhe vlerësimin e jashtëm të cilësisë në arsimin e lartë publik dhe privat. Në veprimtaritë e saj, APAAL mbështetet në standardet shtetërore të cilësisë dhe në standardet dhe udhëzimet përkatëse të cilësisë në hapësirën europiane të arsimit të lartë dhe atë ndërkombëtare të arsimit të lartë.
2. Në kryerjen dhe ndjekjen e procesit të vlerësimit, APAAL gëzon autonomi në lidhje me procedurat e vlerësimit, përmbajtjen e raporteve e rezultateve të vlerësimit, zgjedhjen e metodave dhe instrumenteve të vlerësimit, krijimin dhe përbërjen e grupeve të ekspertëve të vlerësimit, si dhe në formulimin e raporteve dhe rezultateve të vlerësimit, në përputhje me aktet ligjore dhe nënligjore në fuqi. 
3. APAAL pranon dhe regjistron kërkesat e IAL-ve për vlerësim dhe akreditim. Ajo përgatit kalendarin vjetor të vlerësimeve dhe ia paraqet atë për miratim Ministrit të Arsimit dhe Shkencës. Ky kalendar bëhet publik për të gjitha IAL-të publike dhe private.
4. Agjencia organizon kryerjen e vlerësimeve në të gjithë parametrat teknikë dhe në përmbajtje të sistemit të arsimit të lartë, të veprimtarive institucionale të institucioneve të arsimit të lartë, të cilësisë së programeve të studimit, si dhe të veprimtarive të kërkimit dhe zhvillimit teknologjik. 
5. Agjencia kryen vlerësimin paraprak të programeve të reja të studimit për institucionet private dhe publike të arsimit të lartë. Ky vlerësim kryhet me qëllim hapjen e programeve të reja të studimit/institucioneve dhe kryhet nga vlerësues ekspertë sipas fushave, nën drejtimin dhe përgjegjësinë e agjencisë.
6. Agjencia zhvillon veprimtari të vlerësimit të jashtëm të cilësisë, me qëllim akreditimin e programit/ve të studimit apo të institucionit (publik dhe privat) dhe bën publike raportet dhe rezultatet e vlerësimeve të kryera. 
7. APAAL përcakton kriteret dhe procedurat për përzgjedhjen e ekspertëve të vlerësimit, apo konsulentëve, vendas a të huaj, të cilat i bën publike, pasi merr pëlqimin në Ministrinë e Arsimit dhe Shkencës. Përzgjedhja e tyre bëhet përmes një konkurrimi publik. Lista e ekspertëve përditësohet së paku çdo vit. 
8. Në shërbim të politikave të arsimit të lartë, dhe me kërkesë të Ministrit të Arsimit dhe Shkencës, agjencia mund të kryejë vlerësime analitike dhe/ose krahasuese të institucioneve dhe të programeve e fushave të arsimit të lartë, sipas treguesve të caktuar dhe në raport me standardet ekzistuese, vendase apo ndërkombëtare. Mbështetur në këto vlerësime harton raporte analitike të sistemit të arsimit të lartë sipas një ose disa aspekteve e treguesve. Mbështetur në kritere të qarta, mbi të dhëna të sakta e të besueshme dhe në rezultatet e vlerësimit, APAAL, në bashkëpunim me KA, kryen dhe shpall renditjen (ranking) e IAL-ve ose diplomave të ngjashme në përputhje me këto rezultate. Shpeshtësia e kryerjes së ranking-ut  dhe kriteret e tij miratohen nga Ministri i Arsimit dhe Shkencës.
9. Agjencia bashkëpunon me institucionet publike dhe private të arsimit të lartë për ngritjen dhe funksionimin e sistemit të sigurimit të brendshëm të cilësisë, duke rekomanduar kriteret, metodat dhe indikatorët e përgjithshëm, si dhe kriteret e metodat e përshtatshme për vetëvlerësimin periodik të sistemit. Ajo udhëzon dhe trajnon njësitë e sigurimit të brendshëm të cilësisë dhe mban marrëdhënie të vazhdueshme me këto njësi. 
10. Agjencia Publike e Akreditimit të Arsimit të Lartë bashkëpunon me rrjetet e agjencive për sigurimin e cilësisë në hapësirën europiane të arsimit të lartë dhe ato që operojnë në rang ndërkombëtar.
11. Agjencia Publike e Akreditimit të Arsimit të Lartë bashkëpunon me institucionet e arsimit të lartë në vend dhe institucione që lidhen me to, organizata profesionale, institucione që lidhen me tregun e punës, për shkëmbim informacioni dhe ekspertize duke i përfshirë aktivisht në procesin e vlerësimit të jashtëm.
12. Agjencia Publike e Akreditimit të Arsimit të Lartë bashkëpunon edhe me këshillat studentorë të IAL-ve dhe Këshillin Kombëtar të Studentëve, të ngritura siç parashikohet në ligjin nr. 9741, datë 21.5.2007 “Për arsimin e lartë në Republikën e Shqipërisë”, të ndryshuar, duke i përfshirë këta aktorë në procesin e vlerësimit të jashtëm, si dhe për mbledhje informacioni e të dhënash që i shërbejnë vlerësimit dhe sigurimit të cilësisë në AL në tërësi. 
13. Në bashkëpunim me KA-në APAAL harton në fund të çdo viti një raport të veprimtarisë së saj, i cili i dërgohet Ministrit të Arsimit dhe Shkencës dhe më pas bëhet publik brenda 4-mujorit të parë të vitit pasardhës.
14. APAAL jep, përmes faqes zyrtare të saj, informacion publik të përditësuar mbi statusin e IAL-/programeve lidhur me vlerësimin dhe akreditimin, si dhe bën të njohur, para fillimit të çdo viti akademik listën e programeve të studimit dhe institucioneve të arsimit të lartë të akredituar. 
15. APAAL lëshon certifikatën përfundimtare të akreditimit pas marrjes së vendimit të akreditimit nga Ministri i Arsimit dhe Shkencës. Modeli i kësaj certifikate miratohet nga Ministri i Arsimit dhe Shkencës.

Neni 4
Detyrat e drejtorit dhe punonjësve të Agjencisë Publike të Akreditimit të Arsimit të Lartë

1. Drejtori i Agjencisë Publike të Akreditimit të Arsimit të Lartë është autoriteti drejtues i saj. 
2. Drejtori emërohet nga Ministri i Arsimit dhe Shkencës, mbi bazën e konkursit, i cili zhvillohet në përputhje me procedurat e ligjit  nr.8549, datë 11.11.1999 “Statusi i nëpunësit civil”. Ai ka së paku gradën shkencore “Master i shkencave” në fushën e edukimit ose“Doktor”, mbi tre vjet përvojë pune si mësimdhënës në IAL, si dhe eksperiencë të fituar në shkollat perëndimore.
3. Drejtori i Agjencisë Publike të Akreditimit të Arsimit të Lartë është përgjegjës për organizimin e brendshëm të agjencisë, si dhe të veprimtarive të saj, dhe marrëdhëniet me institucionet e tjera që bashkëpunojnë në procesin e vlerësimit. 
4. Drejtori i Agjencisë Publike të Akreditimit të Arsimit të Lartë drejton përgatitjen e të gjitha dokumenteve që në bazë të akteve ligjore e nënligjore në fuqi, si dhe të kësaj rregulloreje, janë detyrë e Agjencisë Publike të Akreditimit të Arsimit të Lartë.  
5. Drejtori përcakton përbërjen e grupit të ekspertëve të vlerësimit, në mënyrë transparente, për çdo vlerësim të jashtëm dhe ia përcjell për miratim Këshillit të Akreditimit. 
6. Paga e drejtorit dhe e punonjësve të APAAL është në përputhje me nivelin dhe kategorinë përkatëse të institucioneve të varësisë nga ministritë e linjës.

Neni 5
Veprimtaritë e  agjencive të tjera të vlerësimit

1. Vlerësimi i jashtëm i cilësisë mund të kryhet edhe nga agjenci të tjera vlerësimi, që janë anëtare me të drejta të plota të Rrjetit Europian për Sigurimin e Cilësisë në Arsimin e Lartë (ENQA) ose të Regjistrit Europian të Agjencive të Sigurimit të Cilësisë (EQAR). Vlerësimi i jashtëm nga këto agjenci kryhet me qëllim akreditimin, rating-un ose renking-un e programit/ve të studimit apo të institucionit të arsimit të lartë. Vlerësimi i jashtëm nga këto agjenci kryhet në përputhje edhe me standardet e procedurat e miratuara nga MASH-i. 
2. Vlerësimi i jashtëm mund të kryhet edhe në bashkëpunim midis një agjencie të huaj, pjesë e ENQA-s e EQAR-it, dhe Agjencisë Publike të Akreditimit të Arsimit të Lartë. 
3. Një agjenci akreditimi, anëtare e ENQA-s ose e EQAR-it, gjatë vlerësimit të jashtëm të cilësisë mund të përdorë edhe ekspertë vlerësues vendas nga lista e miratuar e ekspertëve, sipas fushave të tyre të ekspertizës.  
4. Raportet e vlerësimit të këtyre agjencive bëhen publike në faqen zyrtare të Agjencisë Publike të Akreditimit të Arsimit të Lartë. 
5. Me kërkesë të vetë institucionit, ose të Ministrisë së Arsimit dhe Shkencës, ose edhe të Agjencisë Publike të Akreditimit të Arsimit të Lartë, agjencitë e tjera mund të kryejnë veprimtari të udhëzimit, të trajnimit dhe të mbikëqyrjes së veprimtarive të vlerësimit të njësive të sigurimit të brendshëm të cilësisë në një institucion të arsimit të lartë. 
6. Veprimtaria e këtyre agjencive në territorin e Republikës së Shqipërisë mund të jetë e përkohshme ose e përhershme. Kur ato do të ushtrojnë një veprimtari të përhershme, duhet të fitojnë personalitetin juridik sipas legjislacionit shqiptar në fuqi, për shoqëritë tregtare ose organizatat jofitimprurëse.

Neni 6
Organizimi dhe funksionimi i Këshillit të Akreditimit

1. Këshilli i Akreditimit funksionon pranë Agjencisë Publike të Akreditimit të Arsimit të Lartë. Ai organizohet sipas përcaktimeve të bëra në ligjin nr.9741, datë 21.5.2007 “Për arsimin e lartë në Republikën e Shqipërisë”, i ndryshuar. 
2. Në këshill përfaqësohen në mënyrë të balancuar institucionet e arsimit të lartë, Ministria e Arsimit dhe Shkencës, Këshilli i Arsimit të Lartë dhe Shkencës, ekspertë të fushave, si dhe një student i propozuar nga Këshilli Kombëtar Studentor.  
3. Ministri i Arsimit dhe Shkencës emëron anëtarët e Këshillit të Akreditimit nga kandidatët e propozuar nga palët e përfaqësuara. Numri i anëtarëve në Këshillin e Akreditimit i përcaktuar nga Ministri i Arsimit dhe Shkencës është 9 anëtarë. 
4. Këshilli i kryen veprimtaritë e tij në mënyrë të pavarur dhe në përputhje me rregulloren e tij, e cila miratohet nga Ministri i Arsimit dhe Shkencës. Mendimi i tyre duhet të jetë profesional, i paanshëm, transparent dhe koherent me vlerësimin e jashtëm. 
5. Për çështje të cilat nuk mbulohen nga ekspertiza e anëtarëve të këshillit apo edhe kur gjykohet e nevojshme, ata mund të kërkojnë edhe ekspertë ose konsulentë të jashtëm që t’i asistojnë për formulimin e rekomandimeve sipas rastit të paraqitur.
6. Anëtarët e Këshillit të Akreditimit duhet të respektojnë edhe aktet ligjore dhe nënligjore që lidhen me konfliktin e interesave. 

Neni 7
Detyrat e Këshillit të Akreditimit

Veprimtaritë kryesore të Këshillit të Akreditimit janë: 
1. Miraton procedurat dhe metodologjinë e vlerësimit, si dhe dokumentet kryesore të përgjithshme dhe të veçanta për vlerësimin e jashtëm dhe akreditimin e programeve të studimit dhe të institucioneve të arsimit të lartë, të propozuara nga Agjencia Publike e Akreditimit të Arsimit të Lartë, mbështetur në aktet ligjore në fuqi, si dhe duke pasur në konsideratë udhëzimet dhe modelet europiane përkatëse. 
2. Harton raportin e veprimtarive të kryera, në fund të çdo viti, në bashkëpunim me Agjencinë Publike të Akreditimit të Arsimit të Lartë, të cilën ia dërgon Ministrit të Arsimit dhe Shkencës dhe e bën publik atë.  
3. Shqyrton dhe miraton përbërjen e grupit të ekspertëve për çdo vlerësim të jashtëm, që propozohet nga agjencia, pas përzgjedhjes së tyre sipas fushave që do të vlerësojnë nga lista e përgjithshme e ekspertëve.
 
4. Shqyrton, mbështetur në legjislacionin në fuqi, vlerësimet e kryera nga APAAL dhe i rekomandon ministrit hapjen ose jo të programeve të reja të studimit, në institucionet publike të arsimit të lartë. 
5. Shqyrton raportin përfundimtar të një vlerësimi të jashtëm dhe jep rekomandimet përkatëse për akreditimin, që i dërgohen Ministrit të Arsimit dhe Shkencës. 
6. Shqyrton ankesat apo pretendimet për raportin e vlerësimit të jashtëm nga subjekti i interesuar. Këshilli vlerëson materialet e paraqitura, si edhe pretendimet e palës dhe vendos t’i marrë ato në konsideratë ose jo, ose vendos të dërgojë ndonjë grup tjetër vlerësuesish për vlerësim në institucion. Në të gjitha rastet, mendimet e ekspertëve/anëtarëve të këshillit shprehen në procesverbal dhe vendimi përfundimtar duhet të jetë i argumentuar. Vendimit të rekomandimit i bashkëngjitet edhe mendimi kundër. Në procesin e marrjes së vendimit, Këshilli i Akreditimit mund të kërkojë nga agjencia dhe institucioni që vlerësohet, informacione shtesë apo saktësime. 
7. Në mbledhjet e Këshillit të Akreditimit merr pjesë, pa të drejtë vote, Drejtori i Agjencisë Publike të Akreditimit të Arsimit të Lartë. Një nga sektorët e Agjencisë Publike të Akreditimit të Arsimit të Lartë, është edhe në rolin e sekretarit të Këshillit të Akreditimit. 
8. Formulon gjykimin e tij, mbështetur në rezultatet e vlerësimit të kryera nga agjenci të tjera sipas nenit 5 të kësaj rregulloreje.  Kjo e fundit, mund të thirret në mbledhje për të argumentuar mendimin e saj, duke treguar edhe standardet e përdorura për vlerësimin e jashtëm. 
9. Përcakton parimet, kriteret dhe procedurat, mbështetur edhe nga agjencia Publike e Akreditimit të Arsimit të Lartë dhe në bazë të rekomandimeve përkatëse europiane, për njohje reciproke të akreditimit, të fituar nga agjenci të tjera, si dhe për procedurat e akreditimit të programeve të përbashkëta ndërmjet dy a më shumë institucioneve shqiptare të arsimit të lartë, apo në bashkëpunim me një institucion të huaj të arsimit të lartë. 
 	
Neni 8
Veprimtari të tjera të Këshillit të Akreditimit

Këshilli i Akreditimit kryen dhe veprimtari të tjera, si: 
1. Bashkëpunon me Këshillin e Arsimit të Lartë dhe Shkencës për të formuluar për Ministrin e Arsimit dhe Shkencës rekomandime për sigurimin e cilësisë në fushën e arsimit të lartë dhe të kërkimit shkencor.  
2. Bashkëpunon me Këshillin e Arsimit të Lartë dhe Shkencës, për të formuluar kërkesat minimale cilësore dhe sasiore, lidhur me burimet njerëzore, të infrastrukturës dhe financiare, përshtatshmërinë e programeve të studimit dhe të kapaciteteve për kërkim, që nevojiten për hapjen e kategorive të ndryshme të institucioneve të reja të arsimit të lartë, njësive të reja kryesore e bazë të tyre, përfshirë dhe hapjen e filialeve, si dhe standardet e kërkuara për programet e studimit të tri cikleve. 

Neni 9
Pagesa e anëtarëve të Këshillit të Akreditimit

Pagesa e kryetarit dhe e anëtarëve të Këshillit të Akreditimit të jetë 5000 lekë për çdo pjesëmarrje në mbledhje.

PJESA E DYTË
VEPRIMTARITË DHE PROCESI I VLERËSIMIT

Neni 10
Veprimtaritë e vlerësimit

1. Agjencia Publike e Akreditimit të Arsimit të Lartë apo një agjenci tjetër akreditimi, kryen veprimtari lidhur me vlerësimin e jashtëm të cilësisë, efikasitetit dhe efiçencës së veprimtarive institucionale të institucioneve të arsimit të lartë. 
2. Të gjitha institucionet e arsimit të lartë, si dhe programet e tyre i nënshtrohen procesit të vlerësimit paraprak, vlerësimit për akreditimin e parë dhe vlerësimit për akreditimin periodik.
3. Agjencia Publike e Akreditimit të Arsimit të Lartë në vlerësimin paraprak dhe atë për akreditimin, vlerëson aspektet institucionale dhe akademike të përshtatshme për qëllimin e vlerësimit. Aspektet e përgjithshme dhe të veçanta të vlerësimit, elementet përbërëse dhe kriteret e procedurat që ndiqen për vlerësimin institucional dhe/ose të programeve, përcaktohen me akte nënligjore të Ministrit të Arsimit dhe Shkencës.
4. Gjatë procesit paraprak mbi bazë dokumentacioni dhe vlerësimin për akreditimin e parë, vlerësohen si aspektet institucionale, ashtu dhe ato të programeve që institucioni ofron. Në këtë proces vlerësohet gjithashtu shkalla e përputhjes ndërmjet objektivave, nivelit dhe kompetencave profesionale të synuara të programit të studimit dhe kurrikulës së ofruar, si dhe respektimin e rekomandimeve të akteve ligjore e nënligjore në fuqi, për hartimin e planeve mësimore e programeve të disiplinave të ndryshme. 
5. Në procesin e vlerësimit për akreditimin periodik, vlerësohen kryesisht aspektet institucionale dhe progresi i tyre në vijimësi nga akreditimi i mëparshëm, si dhe sistemi i brendshëm i sigurimit të cilësisë së vetë institucionit. Në këtë fazë rishqyrtohen dhe përmbushja e rekomandimeve apo vërejtjeve të lëna nga akreditimi i mëparshëm.
6. Për garantimin e cilësisë në vijimësi, në periudhën midis dy akreditimeve, Agjencia Publike e Akreditimit të Arsimit të Lartë përcakton kriteret dhe parametrat për vlerësimin e vazhdueshëm të strukturave didaktike e kërkimore universitare, duke parashikuar për këtë edhe kontributin e vetëvlerësimit dhe verifikimet e kryera. Këto kritere janë të njëjta edhe për rastet e vlerësimeve në vijim të akreditimit me kusht, për fitimin e akreditimit pozitiv përfundimtar. 
7. Në vlerësimin e jashtëm (të programeve të studimit, me synim akreditimin e tyre, përveç vlerësimit sipas pikës 2) agjencia vlerësuese përdor edhe kritere dhe indikatorë të tjerë vlerësimi, në përshtatshmëri edhe me fushën e veçantë disiplinore. Kriteret dhe indikatorët bëhen publikë para fillimit të procesit të vlerësimit të brendshëm të cilësisë.
8. Në veprimtarinë e vlerësimit, agjencia duhet të përdorë analizat dhe krahasimin e indikatorëve cilësorë dhe sasiorë, të rezultateve të raportit të vlerësimit të jashtëm të ekspertëve, duke vlerësuar dhe duke u mbështetur gjithashtu edhe në raportin e vetëvlerësimit, kur ky i fundit është objektiv.

Neni 11
Procedura e vlerësimit

1. Institucionet e Arsimit të Lartë, të cilat kërkojnë t’i nënshtrohen procesit të vlerësimit të jashtëm për akreditimin e parë,  drejtojnë kërkesën e tyre për fillimin e këtij procesi, së paku 1 vit para përfundimit të studimeve në Agjencinë Publike të Akreditimit të Arsimit të Lartë dhe Këshillin e Akreditimit.
2. Agjencia Publike e Akreditimit të Arsimit të Lartë, në bashkëpunim me Këshillin e Akreditimit, harton planin e akreditimit për institucionet e arsimit të lartë që kanë paraqitur kërkesën e tyre. 
3. Agjencia Publike e Akreditimit të Arsimit të Lartë, në bashkëpunim me Këshillin e Akreditimit, sipas planit të akreditimit të miratuar, fillon procesin e vlerësimit të jashtëm, jo më vonë se dy muaj nga data që institucioni ka dorëzuar raportin përfundimtar të vlerësimit të brendshëm të cilësisë. 
4. Ministri i Arsimit dhe Shkencës mund t’i kërkojë Agjencisë Publike të Akreditimit të Arsimit të Lartë dhe Këshillit të Akreditimit përfshirjen në planin e vlerësimeve, edhe për institucione të reja të cilat janë në prag të dhënies së diplomave, por nuk kanë bërë kërkesë për fillimin e këtij procesi dhe për institucione të akredituara që nuk kanë bërë kërkesë e që kanë kaluar afatin kohor gjashtë vjet, të përcaktuar në ligj, për riakreditim. 
5. Agjencia Publike e Akreditimit të Arsimit të Lartë ngre grupet e vlerësuesve sipas fushave dhe i  miraton ato në Këshillin e Akreditimit. 

6. Agjencia Publike e Akreditimit të Arsimit të Lartë mbikëqyr në tërësi procesin dhe siguron që ai të kryhet me korrektësi, në përputhje me procedurat e kriteret e vlerësimit, me objektivitet, transparencë dhe në barazi të plotë midis IAL-ve. 
7. Agjencitë e tjera e kryejnë këtë proces sipas parashikimeve në këtë rregullore, me vlerësuesit e tyre dhe sipas planifikimeve për të cilat ato bien dakord me institucionet e arsimit të lartë. 
8. APAAL bën publike të gjitha raportet e vlerësimeve, aktet e Këshillit të Akreditimit dhe vendimin përfundimtar për akreditimet e kryera.  
9. APAAL harton dokumente informuese për procesin e vlerësimit dhe ua bën të njohura ato institucioneve të arsimit të lartë.

Neni 12
Afatet kohore të vlerësimit dhe akreditimit

1. Vlerësimi institucional dhe i programeve të studimit zgjat jo më shumë se 6 muaj, në varësi nga konteksti i vlerësimit (paraprak mbi bazë dokumentacioni, për akreditimin e parë apo akreditimin periodik), objekti i vlerësimit (institucional, i programeve, apo vlerësim i kombinuar institucional/programor), si dhe nga numri i programeve në vlerësim dhe/ose madhësia e institucionit që vlerësohet.

Neni 13
Ekspertët e vlerësimit dhe konsulentët e jashtëm

1. Në ushtrimin e veprimtarisë së saj të vlerësimit, Agjencia Publike e Akreditimit të Arsimit të Lartë dhe Këshilli i Akreditimit aktivizojnë dhe bashkëpunojnë me ekspertë të jashtëm të vlerësimit dhe/apo konsulentë.  
2. Ekspertët e vlerësimit duhet të kenë kualifikimet e duhura për llojin e vlerësimit që do të kryejnë, si dhe duhet të jenë të pavarur për të dhënë një gjykim të drejtë dhe pa ndikime, duke shmangur çdo konflikt të mundshëm interesi. 
3. Çdo ekspert vlerësimi duhet të nënshkruajë një deklaratë, ku garanton për pavarësinë në veprimtarinë e tij dhe mungesën e konfliktit të interesit. Institucionit që vlerësohet duhet t’i jepet mundësia të komentojë në mënyrë të argumentuar mbi ekspertët e vlerësimit, para miratimit të tyre në Këshillin e Akreditimit.  
4. Ekspertët e vlerësimit janë të detyruar të trajtojnë të gjitha materialet dhe rezultatet e vlerësimit si krejtësisht konfidenciale.  
5. Mbështetur në dosjen e vetëvlerësimit dhe vizitat në vend, vlerësuesit përpilojnë raportin e vlerësimit të jashtëm të cilësisë, të cilin e dorëzojnë për procedura të mëtejshme në Agjencinë Publike të Akreditimit të Arsimit të Lartë.  Anëtarë të grupeve të vlerësimit mund të jenë dhe ekspertë të huaj.
6. Agjencia Publike e Akreditimit të Arsimit të Lartë dhe Këshilli i Akreditimit mund të thërrasin edhe ekspertë konsulentë të jashtëm, për t’i ndihmuar me mendime dhe propozime për kriteret dhe metodat e vlerësimit, për rrugët dhe format e rritjes së cilësisë në arsimin e lartë, si dhe hartimin e dokumenteve që ndihmojnë procesin në tërësi. 
7. Agjencia Publike e Akreditimit të Arsimit të Lartë dhe Këshilli i Akreditimit propozojnë të dhëna për zgjerimin dhe rifreskimin e bazës së të dhënave të ekspertëve të vlerësimit dhe të konsulentëve, vendas apo të huaj. 

Neni 14
Tarifa e shërbimeve

1. Tarifat për shërbimet që kryen Agjencia Publike e Akreditimit të Arsimit të Lartë,  nga ekspertët e jashtëm, vendas apo të huaj, dhe konsulentët, përcaktohen me udhëzim të përbashkët të Ministrit të Arsimit dhe Shkencës dhe Ministrit të Financave. 

2. Tarifat për shërbime nga agjenci të tjera, janë sipas përcaktimeve të bëra nga vetë ato agjenci dhe derdhen tërësisht në buxhetin e tyre. 
3. Të ardhurat nga shërbimet e kryera nga Agjencia Publike e Akreditimit të Arsimit të Lartë derdhen 90% në buxhetin e Agjencisë dhe 10% në Buxhetin e Shtetit. Mënyra dhe skema e përdorimit të këtyre të ardhurave përcaktohet me udhëzim të përbashkët të Ministrit të Arsimit dhe Shkencës dhe Ministrit të Financave. 

PJESA E TRETË
AKREDITIMI, E DREJTA E ANKIMIT DHE PASOJAT JURIDIKE

Neni 15
Vendimi i Ministrit të Arsimit dhe Shkencës

1. Ministri i Arsimit dhe Shkencës, pasi njihet me vlerësimet dhe rekomandimin e  Këshillit të Akreditimit dhe pasi ka verifikuar nëse ka ankesa nga institucioni i interesuar, merr vendimin përfundimtar lidhur me akreditimin, i cili mund të jetë akreditim: 
2. “pozitiv” ose “akreditohet”, kur përmbushen standardet dhe kriteret përkatëse institucionale apo të programeve. 
3. “negativ” ose “nuk akreditohet” kur konstatohet një nivel i ulët i cilësisë dhe mosplotësim i  standardeve, si dhe pamundësi e institucionit për t’i përmbushur ato në një kohë të shkurtër. 
4. Në ato raste kur gjykohet, dhe mbështetur në rezultatet e vlerësimit dhe rekomandimet e KA-së, Ministri i Arsimit dhe Shkencës vë kushte për akreditim duke përcaktuar afate që janë në përputhje me kapacitetet dhe mundësitë që ka institucioni, që brenda afatit të caktuar, të plotësojë kushtet e kërkuara. 
5. APAAL, përmes një plani vazhdimësie, ndjek rast pas rasti plotësimin e kushteve që lihen, në përputhje me afatet përkatëse. Me plotësimin e kushteve brenda afateve të përcaktuara, Ministri i Arsimit dhe Shkencës jep akreditimin përfundimtar pozitiv. Në rast mosplotësimi, vendimi përfundimtar është negativ. Për rastet kur institucioni nuk i plotëson kushtet brenda afatit, por është në proces e sipër, ministri, përpara marrjes së vendimit përfundimtar, mund të lërë edhe një afat të dytë për plotësimin e tyre. 
6. Ministri i Arsimit dhe Shkencës duhet të shprehet, me vendim, lidhur me rekomandimet e Këshillit të Akreditimit, brenda një muaji nga marrja dijeni e tyre, ose të rikthejë në Këshill raportin për rastet e parashikuara në këtë rregullore, brenda një muaji nga marrja dijeni e tyre.
7. Vendimi i ministrit bëhet publik në faqen zyrtare të MASH-it dhe të Agjencisë Publike të Akreditimit të Arsimit të Lartë. 
8. Kur Ministri i Arsimit dhe Shkencës nuk shprehet, Këshilli i Akreditimit e bën publik vendimin e tij, sipas përcaktimit në ligj.

Neni 16
Procedura e ankimit

1. Kur ka ankesa kundrejt procesit të vlerësimit, subjekti i interesuar, pasi ka konsumuar ankimin në Këshillin e Akreditimit apo në agjencinë vlerësuese, ka të drejtë t’i drejtohet Ministrit të Arsimit dhe Shkencës. 
2. Ministri i Arsimit dhe Shkencës propozon ngritjen e një komisioni ad-hoc tripalësh, të përbërë nga përfaqësues të Këshillit të Akreditimit, agjencisë vlerësuese dhe të Ministrisë së Arsimit dhe Shkencës. 
3. Vendimi i këtij komisioni i përcillet Këshillit të Akreditimit, i cili formulon mendimin përfundimtar pas ankimit dhe ia dërgon atë Ministrit të Arsimit dhe Shkencës në formë rekomandimi. 

Neni 17
Pasojat e akreditimit negativ

1. Kur vendimi për akreditimin institucional dhe/ose të programit/eve të studimit i dhënë nga Ministri i Arsimit dhe Shkencës është negativ, institucioni i nënshtrohet mbylljes së programit të studimit dhe nuk pranon studentë të rinj. Në rastet e mbylljes së IAL-së dhe/ose të programit/eve të studimit, ose rastet e pezullimit të veprimtarisë së tyre për një periudhë deri në dy vjet (mospranim të studentëve të rinj) apo heqjen e licencës, Ministria e Arsimit dhe Shkencës i kërkon IAL-ve të veprojnë në përputhje me pikën 9 të nenit 44 të ligjit nr.9741, datë 21.5.2007 “Për arsimin e lartë në Republikën e Shqipërisë”, të ndryshuar.
2. Ministria e Arsimit dhe Shkencës parashikon fonde shtesë për institucionin ose programin e studimit kur ai është publik, me qëllim riorganizimin e tij sipas cilësisë së kërkuar ose të vendosë ta mbyllë përfundimisht atë program studimi apo institucion. 
